Komisijos reglamentas (EB) Nr. 728/1999
1999 m. balandžio 7 d.
numatantis (remiantis Komisijos reglamento (EEB) Nr. 2847/93 7 straipsnio 3 dalimi) pranešimų laikotarpį Bendrijos žvejybos laivams, žvejojantiems Baltijos jūroje, Skagerake ir Kategate
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1993 m. spalio 12 d. Tarybos reglamentą (EEB) Nr. 2847/93, nustatantį bendros žuvininkystės politikos kontrolės sistemą [1], su paskutiniais pakeitimais, padarytais Reglamentu (EB) Nr. 2846/98 [2], ypač į jo 7 straipsnio 3 dalį,
kadangi, remiantis Reglamento (EEB) Nr. 2847/93 7 straipsnio 1 dalimi, Bendrijos žvejybos laivo kapitonas, norėdamas pasinaudoti iškrovimo vietomis, esančiomis ne vėliavos valstybėje narėje ir kuri nėra sudariusi uosto schemos, privalo tos valstybės narės kompetentingoms institucijoms ne vėliau kaip prieš keturias valandas pranešti iškrovimo vietą (-as) ir numatomą atvykimo laiką bei kiekvienos numatomos iškrauti rūšies kiekius;
kadangi, remiantis minėtojo reglamento 7 straipsnio 3 dalimi, Komisija gali numatyti kitą pranešimo laikotarpį, atsižvelgdama, inter alia, į atstumą tarp žvejybos plotų, iškrovimo vietų ir uostų, kur minėti laivai yra registruoti arba įtraukti į sąrašus;
kadangi, atsižvelgiant į atstumą tarp žvejybos plotų, iškrovimo vietų ir uostų, kur atitinkami laivai yra registruoti arba įtraukti į sąrašus, Bendrijos žvejybos laivams, žvejojantiems Baltijos jūroje, Skagerake ir Kategate bei pageidaujantiems iškrauti laimikį tam tikrų valstybių narių uostuose, leistinas trumpesnis pranešimų pateikimo laikotarpis;
kadangi šiame reglamente numatytos priemonės atitinka Žuvininkystės ir akvakultūros vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Nukrypstant nuo Reglamento (EEB) Nr. 2847/93 7 straipsnio 1 dalies, pranešimų laikotarpis, kurio turi laikytis Bendrijos žvejybos laivo, žvejojančio Baltijos jūroje, Skagerake ir Kategate bei pageidaujančio pasinaudoti iškrovimo vietomis Danijoje, Vokietijoje, Švedijoje arba Suomijoje, kapitonas, yra ne trumpesnis kaip dvi valandos.
2 straipsnis
Šis reglamentas įsigalioja septintą dieną po jo paskelbimo Europos Bendrijų oficialiajame leidinyje.
Jis taikomas nuo 1999 m. liepos 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1999 m. balandžio 7 d.